
Hyvät yliopistolaiset ja yliopiston ystävät. Tervetuloa Vaasan yliopiston vuosipäiväjuhlaan – Vaasan kauppakorkeakoulun perustamispäätöksestä on tänään kulunut 39 vuotta. 

Miten Vaasan yliopisto menestyy?
Syksyn aikana julkaistut raportit globalisaatiosta (Brunilan työryhmä) sekä korkeakoulujen tutkimuksen rakenteista (selvitysmies Rantanen) ovat nostaneet pöydälle kysymyksen minkälainen yliopiston voi vastata kansainvälisen kilpailuun ja olla hyvä tiedeyliopisto. Osmo Kivisen ja Juha Hedmanin tutkimus yliopistolaitoksen tuloksellisuudesta ja tehokkuudesta lisäsi vettä myllyyn.

Näissä selvityksissä yliopiston ihanteeksi on nostettu suuri ja monialainen yliopisto, jossa tutkimuksen vahvuuksina ovat lääketiede sekä luonnontieteet. On selvää, että nämä tieteenalat tuottavat eniten tieteellisiä tuloksia ja tohtoreita, mutta ne ovat myös kansallisen ja kansainvälisten tutkimusrahoituksen suosiossa ja saavat näin selvän etumatkan. On selvää, että kaikilta tieteenaloilta on syytä vaatia tehokkuutta ja tuloksia. Kun on aika tehdä johtopäätöksiä tutkimuksen rakenteista voidaan tietysti linjata sitä missä laajuudessa eri alojen tutkimusta tässä maassa pitäisi tehdä. Tiedepoliittisesti oikea ratkaisu ei voi olla että tuetaan vain sellaista tutkimusta, joka on tehokasta – sisällöstä välittämättä. 
Voiko vain suuri ja monialainen yliopisto olla hyvä ja tehokas ja luoda edellytykset tutkimukselle? Voiko yksialaisessa yliopistossa (kauppakorkeakoulu, teknillinen korkeakoulu) tehdä korkeatasoista tutkimustyötä?

Kauppatieteellisen alan tutkimuksen juuri valmistunut arviointi antaa tähän keskusteluun kiinnostavan näkökulman. Kansainvälinen raati on perehtynyt kauppatieteellisen alan tutkimukseen ja tohtorikoulutukseen ja arvioi sitä kokonaisuutena ottamatta kantaa eri yksiköiden tuloksiin. Arvioijat eivät pitäneet ongelmana kauppakorkeakoulujen yksialaisuutta, mutta vaativat kuitenkin tieteenalojen rajat ylittävää verkottumista – erityisesti tekniikan ja talouden rajapinnassa on haastavia tutkimuskysymyksiä. Vaatimukset tutkijoille ovat kovat. Tutkijan pitää pyrkiä kansainväliselle huipulle. Tutkijoiden tulisi ryhmittyä suurempiin yksiköihin ja ottaa tutkimuksen kohteeksi haastavia, merkityksellisiä kysymyksiä. Pitäisi luoda edellytykset ammattimaiselle tukijauralle. 
Raati pitää Suomessa harjoitettua kauppatieteellistä tutkimusta korkeatasoisena mutta perää kunnianhimoisempia tutkimusasetelmia ja nykyistä ammattimaisempaa otetta. Terveisiä osoitetaan myös tutkimusta rahoittaville tahoille. Rahoituksen pitkäkestoisuus ja riittävyys olisi varmistettava.

Suomen yliopistolaitosta on kehitetty yhdenvertaisuuden ja tasa-arvoisuuden periaatteiden mukaisesti. Kuusi- ja seitsemänkymmenluvuilla yliopistoverkostoa laajennettiin merkittävästi. Tavoitteena oli luoda lisää kouluttautumismahdollisuuksia nuorille etelän suurten keskusten ulkopuolelle. Nuoren yliopistot (Lappi, Vaasa, Kuopio, Joensuu ja Lappeenranta) ovat vakiinnuttaneet asemansa koulutuksen ja tutkimuksen merkittävinä toimijoina. Alkujaan yksialaiset uudet yliopistot ovat monipuolistuneet ja kasvaneet ja vaikuttavat aktivoivasti alueensa kulttuuriin ja elinkeinoelämään. 

Kokonaisuutena Suomen yliopistolaitosta voidaan pitää hyvinkin tasalaatuisena ja tuloksellisena. Alojen välillä on toki eroja mutta saman alan yksiköt ovat etenkin koulutustuloksissaan hyvin tasavahvoja.

Vaasan yliopistosta valmistui 2003 2,12 tutkintoa/opettaja kun valtakunnan keskiarvo on 1,56. Tohtoreita valmistuu Suomessa keskimäärin 0,84/professori. Vaasan lukema on 0,43.
Työnantajat arvostavat yliopistoja pääsääntöisesti samalla tavalla. Näin voi päätellä ainakin siitä, että eri yliopistoista valmistuvien työllistyminen on ollut hyvin samankaltaista. Kaiken kaikkiaan yliopistotutkinnon suorittaneiden työttömyysprosentti on 2-4%:n luokkaa ja yliopistojen väliset erot ovat melko pienet.

Mitkä ovat Vaasan yliopiston vahvat piirteet ja menestyksen mahdollistajat.

Kauppatieteellisen tiedekunnan johtamisen laitos sai maininnan opetuksen laatuyksikkönä. Levón-instituutin johdolla Vaasan yliopisto nimettiin aikuiskoulutuksen laatuyksiköksi. Opetusministeriö huomioi vuosittain tuloksellisuusrahalla yliopistot jotka ovat menestyneet poikkeuksellisen hyvin valituilla aloilla. Vaasan yliopisto sai tämän vuoden budjettiin tuloksellisuusrahaa kansainvälistymisen (lähinnä opiskelijavaihdon) , työllistymisen, opintojen kulun perusteella. 

Tutkimustoimintaa olemme kehittämässä organisoimalla tutkimustyötä tutkimusryhmien ympärille. SYLT, RASI, EMG, Johtamisen tutkimus, Kuluttajakäyttäytymisen tutkimus, Immateriaalioikeus ovat esimerkkejä kauppatieteiden sisälle syntyneistä ryhmistä. Kielikylpytutkijat ovat järjestyneet kielikylvyn ja monikielisyyden tutkimusyksiköksi. Hallintotieteissä alan vertaileva tutkimusote yhdistää tutkijoita ja maaseutututkijoita yhdistää Rural Studies verkosto. Tekniikan alalla tekniikan tutkimusinstituutti yhdistää tutkijoita.
Energia-alalle on syntymässä tutkijaryhmä eri tieteen alojen välille yliopiston sisällä. Yliopisto osallistuu Tekesin rahoittamaan hajautetun energiatekniikan (DENSY) ohjelmiin laajoilla hankkeilla, jotka verkottuvat alueen teollisuuteen sekä kansainvälisten partnerien kanssa. 

Yliopisto pyrkii kohdistamaan omaa tutkimusrahoitusta siten, että syntyisi laajempia ja vaikuttavampia tutkijayhteisöjä. Kannustamme tutkijoitamme hakemaan rahoitusta tutkimuksiinsa sekä kotimaasta että kansainvälisistä lähteistä. Tässä tutkijoiden tukena toimii vuoden alussa yliopistoon perustettu ”Tutkimus- ja innovaatioyksikkö”. Pyrimme näin myös tunnistamaan yliopistossa syntyvät innovaatiot ja ohjaamaan tutkijoita niiden hyödyntämisessä osana alueen innovaatioverkostoa.

Yliopisto säilyttää asemansa tehokkaan kouluttajana ja on valmis kohtaamaan haasteen kilpailussa tulevaisuuden huippuyksiköistä.

Kun Vaasan kauppakorkeakoulun perustamispäätös tehtiin 27.1.1966 – siis 39 vuotta sitten taustalla oli käsitys korkeimman kauppatieteellisen koulutuksentarpeesta alueella. Säätiön miehet halusivat kehittää Vaasan ja Pohjanmaan elinvoimaisuutta panostuksella tietoon ja koulutukseen. Vaasalaiset toimijat pääsivät tulokseensa yhdessä. Sama näkemys yhteisestä päämäärästä ilmaistiin monelta taholta kun tekniikan koulutuksen perustaa luotiin yliopistoomme.
On kai kohtuullista tulkita, että toimijoilla oli yhteinen arvopohja. Yliopiston asian edistäjät halusivat toimia oman alueensa ja kotiseutunsa tiedollisen ja koulutuksellisen menestyksen hyväksi. Tehdyistä panostuksista uskottiin koituvan pohja uudelle yritystoiminnalle sekä tuki Vaasan kilpailukyvylle. 

Ja hyvää tuli vaikka tavallista yritettiin.
Arvot ohjaavat nykyistäkin yliopistotoimintaa pyrkimyksessä hyvään ja laadukkaaseen tulokseen.

Arvot ilmaisevat yhteisen päämäärän ja toiminnan orientaation – laatuna voidaan sitten arvioida organisaation kykyä järjestelmällisellä ja organisoidulla toiminnalla päästä yhteiseen päämäärään.

Yliopistoyhteisön arvomaailma voisi luonnehtia kolmella ulottuvuudella - kolmella y:llä (yksilö, yhteisö, ja yhteiskunta).
Y = y * y * y

Yliopistolaisen arvomaailmassa tarvitaan näiden kolmen arvoulottuvuuden tasapainoa.

Yksilökeskeiset arvot: osaaminen, edistyminen, kehittyminen paremmaksi opettajaksi, osaavammaksi tutkijaksi, asiantuntevaksi virkamieheksi, oppineeksi opiskelijaksi.

Yhteisökeskeiset arvot korostavat vastuun ottamista työyhteisössä, sitoutumista yhteiseen tavoitteeseen, tasa-arvoa yhteisön ryhmien välillä. Koulutusohjelman ja tutkimusryhmän, tai minkä tahansa yhteisömme toimivuus edellyttää yhteisöarvoja.
Yhteiskunnalliset arvot voivat yliopistolaiselle merkitä oman yhteisön viiteryhmien menestystä. Yhteiskunnalliset arvot voivat ohjata toimintaa kaupungin, maakunnan, Suomen, elinkeino-elämän, hallinnon, opettajakunnan, tai koulutusjärjestelmän toimivuuden ja menestyksen hyväksi.
Yliopistossa korostuu ehkä luonteenomaisesti yksilökeskeisyys: opiskelijan on valmistuttava, tutkijan julkaistava ja kehitettävä itseään, opettajan pätevöidyttävä. Yksilön kehittymisen kannustaminen ja tukeminen on välttämätön edellytys yliopiston menestymiselle. Ilman lahjakkaita kehittymään pyrkiviä yksilöitä yliopisto ei voi menestyä. 

Yksilön menestyminen ei ole tietenkään riittävä edellytys hyvään tulokseen.. Koulutusohjelman, tutkimusprojektin tiedekunnan, toiminta vaatii yhteisöllisyyden ymmärtämistä menestyksen edellytykseksi. 
Emme elä tyhjiössä, joten toimintamme on oltava yhteiskunnallisesti hyväksyttävää rahoittajien,  tulevien opiskelijoidemme, heidän perheittensä, elinkeinoelämän ja julkisen hallinnon näkökulmasta. Ympäristömme hyväksi toimimisen arvojen tulisi näkyä sekä organisaation, että henkilöiden tasolla.
Kolmen y:n varaan on rakennettava myös toiminnan ohjaus ja laadunvarmistus. Yliopisto kehittää oman laadunvarmistuksen toiminnanohjausprosessin ympärille. 

Yksilökohtaisen laadunvarmistuksen keskeinen elementti on Uuden Palkkausjärjestelmän arviointi ja kehityskeskustelumenettely. Olemme juuri kehittämässä raportointia, jolla tiedekunnat keräävät yhdenmukaiset tiedot opettajien ja tutkijoiden opetus, ja tutkimustyöstä sekä erilaisista asiantuntijatehtävistä käytävien kehitys- ja arviointikeskustelujen tueksi. Yksilön kannalta laadukas toiminta edellyttää että työympäristömme on toimiva ja terveellinen ja että työn resursointi on kunnossa.
Myös yhteisöjen toiminnan on oltava hyvin johdettua, laadukasta ja tuloksellista. Yhteisöjen laatu ilmenee laboratorioiden, laitosten, koulutusohjelmien ja tutkimusohjelmien resursoinnissa, organisoinnissa ja johtamisessa. Vararehtorien johdolla olemme juuri käymässä läpi yliopistomme tutkimusryhmiä ja koulutusohjelmia. Pyrkimyksenä on kuvata niiden toimintatapa ja vahvuudet.  Tuemme tutkimusryhmien ja koulutusohjelmien kehittymistä ja toiminnan tavoitteellisuutta. 

Yliopiston toiminnan perimmäinen laadukkuus mitataan sillä onko toimintamme tuottavaa ja tehokasta sidosryhmiemme näkökulmasta.

Opetuksen ja tutkimuksen vaikuttavuus ja relevanssi ovat tällaisia laatutekijöitä.  Opetuksen vaikuttavuus näkyy työnantajien näkemyksissä työhön sijoittuvien valmiuksista ja siinä onko Vaasan yliopisto haluttu opiskelupaikka. Täydennyskoulutuksen tuloksellisuus on vielä konkreettisemmin kursseille osallistuvien arvioitavissa. Opetuksen laadussa olemme saaneet jatkuvasti hyvää palautetta.

Tutkimuksen vaikuttavuus mitataan rahoittajien luottamuksella sekä sillä missä verkostoissa tutkijamme ovat mukana toimimassa ja vaikuttamassa. Tutkimusrahoituksemme on selvässä kasvussa ja tutkimuksen kansainvälistyminen etenee hyvää vauhtia.
Hyvät kuulijat

Menestyykö Vaasan yliopisto?
Tulossopimuksemme määrittelee yliopistomme seuraavasti: Yliopistoa kehitetään talouteen, hallintoon, kieliin ja kulttuuriin sekä tekniikkaan suuntautuvana yliopistona.

Olemme itse määritelleet visioksemme: Vaasan yliopisto on korkeatasoista tutkimusta ja koulutusta harjoittava kansainvälisesti arvostettu monialainen tiedeyliopisto, joka tarjoaa innovatiivisen oppimisympäristön ja tukee alueensa, erityisesti Pohjanmaan maakuntien, menestystä ja hyvinvointia.
Nämä ilmaisut määrittelevät keskeisesti sen mitä olemme ja millä eväillä kilpailemme tutkijoista, opiskelijoista, näkyvyydestä ja rahoituksesta kotimaisten ja kansainvälistenkin yliopistojen kanssa.
Voimme menestyä vain noiden kolmen y:n kautta. Yksilöiden osaamisen, yhteisöjemme vahvistamisen ja yhteiskunnallisen näkökulman - tutkimuksen ja opetuksen vaikuttavuuden kautta.

